Skulle hjem fra byen, men ble stoppet av vaktene på broen

Til slutt ble politiet tilkalt.

Publisert Publisert 11. oktober 2012

SKULLE HJEM: Steffen Engelsen sa nei til å bli fulgt over Askøybrua. Da tilkalte vaktene politiet. Foto: Andrea Strømmen

Denne artikkelen er over syv år gammel

Steffen Engelsen (34) skulle bare hjem fra byen natt til lørdag. Men turen over Askøybrua ble ikke som han hadde tenkt.

— Jeg kom i en taxi fra byen, og da vi kom til Olsviktunnelen var den stengt. Det sto at det ville ta 50 minutter før den åpnet igjen, dermed ba jeg taxisjåføren kjøre meg til Skålevik slik at jeg kunne gå over broen, forteller Engelsen.

Les også - Når vi er på vakt, hopper ingen

Les også - De kan holde kjeft og holde seg unna veien

Ville følge ham

Da han kom opp på broen traff han to som sto der i gule vester. De spurte om det var greit at de fulgte ham over, noe Engelsen svarte nei til.

— Så begynte jeg bare å gå. Da jeg hadde gått 30-40 meter på broen, så jeg at de fulgte etter meg. Jeg fortsatte å gå litt, før jeg snudde meg og da var de fortsatt der, sier 34-åringen.

Han stoppet og sa til vaktene at han fint kunne gå alene over broen.

— Jeg trengte ikke å ha noen som fulgte etter meg, sier han.

Ringte politiet

Vaktene er på broen for å forhindre folk fra å hoppe. Men Engelsen forklarte at det hadde han ikke tenkt til å gjøre.

— Det endte opp med at de sa de måtte ringe politiet. Jeg sa at det måtte de bare gjøre, men at det var en latterlig bruk av politiets ressurser bare fordi jeg hadde lyst til å gå alene over Askøybrua, sier han.

Etter en stund kom politiet og fikk Engelsens personalia.

— Han ene satte seg i bilen og sjekket. Etter noen minutter kom han ut igjen, og sa at jeg kunne gå.

Les også Kraftig auke i sjølvmordsforsøk frå Askøybrua

Les også Politiet rev ned og kastet minnekrans

— Latterlig

Engelsen sa at det var greit, men at han ikke ville ha noen som fulgte etter seg, og politiet snakket med vaktene slik at han fikk gå resten av veien alene.

- Hva synes du om å bli stoppet slik?

— Jeg synes det er latterlig at de ikke kan respektere at folk har lyst til å gå alene. Å fotfølge noen er en invadering av privatlivet til en person, og å tilkalle politiet er misbruk av politiets ressurser. De kan ikke behandle alle som om de er potensielt suicidale og skal hoppe, sier han.

Har fått klage

Askøy-lensmann Odd Dale forteller at politiet har fått klage fra en som mener han ble forfulgt av vakter på Askøybrua i løpet av helgen.

— Jeg er usikker på om vi rykket ut, sier han.

- Hva synes du om jobben vaktene gjør, kan de bli for ivrige?

— Jeg vil ikke kommentere jobben vaktene gjør. Jeg har sagt hva jeg mener om det. Tanken deres er god, og vi har et felles mål, men det er virkemidlene vi kanskje er noe uenig i, sier lensmannen.

Les også - Jeg har fire unger. Du vet aldri hva som kan skje

Les også Krever sikring av Askøybrua

Vil ta det opp

Både frivillige vakter og innleide vakter passer nå på ved Askøybrua.

Vaktene som stoppet Engelsen skal ha vært innleid.

Statens vegvesen står for det praktiske ved vaktordningen på vegne av Hordaland fylkeskommune.

Seksjonsleder Arild Hegrenes har ikke hørt om at vaktene skal ha fulgt etter Engelsen natt til lørdag.

— De skal ikke følge alle over, men skal være der som noen som kan ta fatt i folk med en handlemåte som indikerer at det er noe uheldig på gang, sier Hegrenes.

Det er et selskap som er leid inn av Vegvesenets entreprenør som står for vaktholdet.

Hegrenes vil nå ta episoden opp med dem.

Les også Nå skal det holdes vakt på broen

Les også - Vi har ikke flere ungdommer å miste

Ser forskjell

Bjørg Anne Eliassen er leder for de frivillige vaktene. Hun sier at de frivillige som var ute og gikk natt til lørdag har hørt om en episode der en mann ble stoppet av fylkets vakter.

— Vi skal ikke fotfølge folk, vi går frem og tilbake og sier hei og prøver å fange opp folk som sliter.

Hun understreker at det skal være fullt mulig for å gå over Askøybruen.

— Vi har våre regler, og man skal kunne oppføre seg normalt. Men vi ser forskjell på folk, om noen er ruset eller inne i et mørkt tåkehav. Vi har ikke flere liv å miste, sier Eliassen.

Publisert Publisert: 11. oktober 2012 13:46